ไทยประกันรับเคลมลูกหนี้ธกส.
ความคุ้มครองสินเชื่อผู้กู้ชั้นดี
25 ส.ค. 2554

ความคุ้มครองสินเชื่อผู้กู้ชั้นดีคิวต่อไปจับมือธนาคารอิสลาม
ไทยประกันชีวิต คว้าประกันกลุ่มคุ้มครองสินเชื่อลูกหนี้ชั้นดีของ ธ.ก.ส. เพียงเจ้าเดียว หลังเพิ่งได้ธนาคารกรุงศรีฯ เป็นพันธมิตรใหม่
นายอภิรักษ์ ไทพัฒนกุล กรรมการและประธานเจ้าหน้าที่บริหาร บริษัท ไทยประกันชีวิต เปิดเผยว่า บริษัทชนะประมูลการเข้ารับประกันสินเชื่อลูกหนี้ชั้นดีของธนาคารเพื่อการเกษตรและสหกรณ์การเกษตร (ธ.ก.ส.) แต่เพียงรายเดียว หลังจากที่ชนะการประมูลเข้ารับประกันกลุ่มคุ้มครองสินเชื่อลูกหนี้นอกระบบเมื่อปลายปี 2553 
“ยังไม่มีการลงนามความร่วมมืออย่างเป็นทางการ แต่เราชนะการประมูลมาแล้ว น่าจะมีการร่วมลงนามกันในเร็วๆ นี้ ซึ่งจะมีส่วนช่วยให้บริษัทได้เบี้ยเพิ่มมากขึ้น” นายอภิรักษ์ กล่าว
นายอภิรักษ์ กล่าวว่า นอกจากนี้บริษัทยังได้เป็นพันธมิตรรายใหม่กับธนาคารกรุงศรีอยุธยา เพื่อเสนอขายประกันชีวิตแก่ลูกค้าของธนาคาร ทำให้ได้พันธมิตรที่เป็นธนาคารเพิ่มขึ้นอีก 1 แห่ง และอยู่ระหว่างเจรจากับทางธนาคารอิสลามแห่งประเทศไทยเพื่อเสนอขายแบบประกันอื่นๆ เพิ่มเติมอีก นอกเหนือจากประกันสินเชื่อ ซึ่งปัจจุบันบริษัทมีพันธมิตรที่เป็นธนาคารประกอบด้วย ธนาคารซีไอเอ็มบี ไทย ธนาคารกรุงศรีอยุธยา ธนาคารอาคารสงเคราะห์ (ธอส.) ธ.ก.ส. เอสเอ็มอีแบงก์ และธนาคารเกียรตินาคิน
“ช่องทางการขายผ่านธนาคารจะได้รับผลกระทบน้อยในช่วงที่เศรษฐกิจไม่ดี หรือช่วงที่เรามีปัญหาทางการเมือง ยอดขายยังเพิ่มขึ้นต่อเนื่องเช่นช่วงครึ่งปีแรกของปี 2553 แต่ตัวแทนจะกระทบค่อนข้างมาก” นายอภิรักษ์ กล่าว
ทั้งนี้ ธ.ก.ส.ได้เปิดให้บริษัทประกันชีวิตเข้าร่วมประมูลราคาเบี้ยประกันกลุ่มคุ้มครองสินเชื่อลูกหนี้ดีของ ธ.ก.ส. ซึ่งมีอยู่ประมาณ 2.5 ล้านราย จากลูกหนี้ทั้งหมด 3.6 ล้านราย ตั้งแต่ปลายปีที่ผ่านมา ซึ่งมีบริษัทประกันชีวิตทั้งหมด 9 รายเสนอราคาเข้าไปแข่งและทางธ.ก.ส.ใช้เวลาค่อนข้างนานในการพิจารณาเงื่อนไขต่างๆ ก่อนจะคัดเลือกให้บริษัทไทยประกันชีวิตเป็นผู้ชนะประมูล
นายอภิรักษ์ กล่าวว่า สำหรับปี 2553 บริษัท ไทยประกันชีวิต ชนะประมูลประกันกลุ่มสินเชื่อลูกหนี้นอกระบบด้วยราคาเบี้ยประกัน 0.26 บาทต่อทุนประกัน 100 บาท มีระยะเวลา 4 ปี ตั้งแต่วันที่ 1 ต.ค. 2553-30 ก.ย. 2557
สำหรับผลประกอบการช่วงครึ่งปีแรกที่ผ่านมา บริษัทผลิตเบี้ยประกันรับได้เกินเป้าหมายที่กำหนดไว้ โดยสามารถผลิตเบี้ยประกันรับที่เกิดจากธุรกิจใหม่ 4,043 ล้านบาท เติบโตเพิ่มขึ้นจากช่วงเดียวกันของปีก่อน 20% เบี้ยประกันรับปีต่อไป 1.3 หมื่นล้านบาท เบี้ยประกันรับรวม 1.7 หมื่นล้านบาท เพิ่มขึ้นจากช่วงเดียวกันของปีก่อน 13%